Jann Sjursen (KRF), 2002-01-24:
Jeg vil gerne sige tak til udenrigsministeren for besvarelsen
her i anden omgang
, lige så vel som jeg gerne vil sige tak til ordførerne, der har deltaget i debatten om situationen i Mellemøsten.
Jeg synes faktisk, vi på mange måder har haft en god debat, som har afspejlet et fælles ønske i Folketinget om, at parterne kan blive bragt til forhandlingsbordet med henblik på, at der skabes en varig fred i Mellemøsten.
Jeg er også glad for, at debatten i dag afspejler et flertal, som ønsker en afbalanceret mellemøstenpolitik.
Jeg mener også, det afspejler sig i flere af de forslag til vedtagelse, der er fremsat, selvfølgelig i det forslag, som Kristeligt Folkeparti selv har fremsat, men også i det forslag, som er fremsat af partier, der repræsenterer et flertal i Folketinget.
Det ville også være mærkeligt andet, for forslagene er jo stort set identiske, bortset fra den sidste pind om at videreføre og revurdere den danske overgangsbistand til det palæstinensiske selvstyre.
Her er der en kvalificeret uenighed i Folketinget mellem på den ene side Venstre, De Konservative, Dansk Folkeparti og Kristeligt Folkeparti og på den anden side Socialdemokratiet og Det Radikale Venstre m.fl., og så kan man jo beslutte, om man vil have, det skal afspejle sig i en vedtagelse eller ej.
I Kristeligt Folkeparti synes vi, det er vigtigt, fordi vi faktisk ikke mener, at overgangsbistand, i modsætning til ulands- og miljøbistand, alene er et spørgsmål, som skal afklares i forbindelse med de årlige finanslovforhandlinger.
Vi ser ikke mindst sådan noget som overgangsbistand som et udenrigspolitisk instrument, og derfor synes vi også, det er rimeligt, at det afspejler sig i en udtalelse, der vedrører
Danmarks position over for mellemøstenkonflikten.
Da to af forslagene til vedtagelse stort set er identiske, vil jeg dog godt sige, at da vores eget forslag ikke kommer til afstemning først, selv om det så sådan ud på et tidspunkt, vil vi stemme for det forslag til vedtagelse, som er fremsat på en række partiers vegne af hr. Troels Lund Poulsen.
Det ville være mærkeligt andet med det indhold, det har i sammenligning med vort eget forslag.
Men jeg vil også sige i den sammenhæng, at når flere partier - for mig at se alene af den grund, at de ikke er enige med os om overgangsbistanden - vælger at skyde sagen til hjørnespark og tage den op i forbindelse med finanslovforhandlingerne, synes vi faktisk, det er at springe over, hvor gærdet er lavest og netop ikke give Danmarks bistand den placering, den bør have i den samlede udenrigspolitik, også i vores udenrigspolitik over for Mellemøsten. Så vil jeg godt sige lidt om den diskussion, der har udspundet sig om udviklingen i EU's holdning til mellemøstenkonflikten.
Tidligere i debatten havde jeg en ordveksling med hr. Mogens Lykketoft herom, og vi har jo ikke helt det samme syn på det spørgsmål.
Jeg mener, det mere end indikerer, at der er sket et skifte i EU's politik.
Det kan have udviklet sig over tid, men der er sket et skifte til det bedre, og derfor ser jeg også frem til, at Danmark med statsministeren og udenrigsministeren i spidsen udnytter de muligheder, som det danske EU-formandskab vil give Danmark i andet halvår af 2002, ikke mindst mulighederne for at bringe parterne til forhandlingsbordet igen med henblik på at opnå fred i Mellemøsten.
Tak til ordførerne og til ministeren for debatten.